Tirkšlių sinagoga

Tirkšlių sinagoga – buvusi žydų sinagoga Tirkšlių miestelyje (J. Janonio g. 15A), Mažeikių rajone. Tai vienintelė Mažeikių rajone išlikusi medinė sinagoga.

Sinagoga medinė, pastatyta maždaug XIX a. viduryje, priskiriama vėlyvojo klasicizmo periodui (laikoma ankstyviausia šio periodo sinagoga regione). Šios rytų-vakarų kryptimi orientuotos sinagogos tūris mažas, būdingas stačiakampis planas, ilgis siekia 13,5 m, plotis – 12,1 m, stogas dvišlaitis. Pietinės ir šiaurinės sinagogos sienų langai išdėstyti vienoje linijoje, vyrų ir moterų dalys aiškiai neatribotos. Išliko langų profilio fragmentai (būdingas ganėtinai sudėtingas profilis), sandrikų imitacijos virš langų.

Tirkšlių sinagoga nukentėjo tarybiniais laikais: naudota kaip sandėlis, prie vakarinės sienos pristatytas prieangis (vėliau nugriautas), visiškai pakeistas pastato interjeras, taip pat pakeista pastato išorė, rytinėje sienoje išpjaunant langą, užkalant šoninius langus, iš dalies rekonstruojant vakarinę sieną. Atsižvelgiant į kai kuriuos išlikusius elementus sprendžiama, kad Aron kodešas buvo ties rytine sinagogos siena (išliko du šešiakampiai baltai dažyti piliastrai, kurie jį rėmino). Viršuje esama mėlynos juostos, o truputį žemiau jos matyti ženklai, primenantys tris hebrajų abėcėlės raides, tačiau užrašas neįskaitomas. Aiški riba, kur prasidėjo moterų galerija (iki dabartinių laikų neišliko). Vidinės sinagogos sienos buvo tinkuotos, paskui perdažytos šviesiai (išliko keletas fragmentų).Tirkšliai. Žydai Lietuvoje. Suarchyvuota 2011-11-01.

2014 m. finansavus Lietuvos žydų bendruomenei, remontuotas sinagogos stogas, pamatai, angos.Tirkšlių sinagogą tikimasi prikelti. Santarvė, 2017-07-15. Nuoroda tikrinta 2023-04-03.

2015 m. Tirkšlių sinagoga įtraukta į Kultūros vertybių registrą.Mažeikių rajone esanti Tirkšlių sinagoga įtraukta į kultūros vertybių registrą. 15min.lt, 2015-12-01. Nuoroda tikrinta 2023-04-03.Tirkšlių sinagoga – kultūros vertybių registre. Santarvė, 2015-12-01. Nuoroda tikrinta 2023-04-03.

2023 m. rugsėjį pastatytas granitinis atminimo ženklas, žymintis sinagogos vietą.Tirkšliuose įprasmintas Lietuvos žydų istorijos atminimas. Santarvė, 2023-09-22. Nuoroda tikrinta 2024-01-12.

 Išnašos 

 Nuorodos 

 Medinės sinagogos jewish-heritage-lithuania.org


Kategorija:Lietuvos sinagogos
Kategorija:Tirkšliai